Document ID: 32003L0114

Id-Direttiva 2003/114/EC tal-Parlament Ewropew u tal-Kunsill
tat-22 ta' Diċembru 2003
li temenda d-Direttiva 95/2/EC dwar addittivi ta' l-ikel minbarra kuluri u ħlewwiet
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw t-Tratta li jistabbilixxi l-Komunità Ewropea, u b'mod partikolari l-Artikolu 95 tiegħu
Wara li kkunsidraw l-proposta mill-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew [1],
Waqt li jaġixxu skond il-proċedura preskritta fl-Artikolu 251 tat-Trattat [2],
Billi:
(1) L-addittivi ta' l-ikel jistgħu jiġu approvati għall-użu f'oġġetti ta' l-ikel biss jekk ikunu jikkonformaw ma' l-Anness II tad-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar adittvi ta' l-ikel awtorizzati għall-użu f'oġġetti ta' l-ikel maħsuba għall-konsum mill-bniedem [3].
(2) Id-Direttiva 95/2/KE tal-Parlament Ewropew u tal-Kunsill ta' l-20 ta' Frar 1995 dwar addittivi ta' l-ikel minbarra kuluri u ħlewwiet [4] tippreskrivi lista ta' addittivi ta' l-ikel li jistgħu jintużaw fil-Komunità u l-kondizzjonijiet għall-użu tagħhom.
(3) Kien hemm żviluppi tekniċi fil-qasam ta' l-addittivi ta' l-ikel mill-adozzjoni tad-Direttiva 95/2/KE. Dik id-Direttiva għandha tiġi adattata biex tagħti kont ta' dawk l-iżviluppi.
(4) Id-Direttiva tal-Kunsill 88/388/KEE tat-22 ta' Ġunju 1988 dwar l-approssimazzjoni tal-liġijiet ta' l-Istati Membri dwar togħmiet għall-użu f'oġġetti ta' l-ikel u s-sors ta' materjali għall-produzzjoni tagħhom [5] tipprovdi għall-adozzjoni tal-lista ta' addittivi meħtieġa għall-ħażna u l-użu ta' togħmiet, u l-adozzjoni ta' xi kondizzjonijiet speċifiċi għall-użu ta' dawk l-addittivi li jistgħu ikunu meħtieġa għall-protezzjoni tas-saħħa pubblika u biex jiġi żgurat kummerċ ġust.
(5) Huwa mixtieq li jiġu inkorporati fid-Direttiva 95/2/KE dawk il-miżuri dwar addittivi meħtieġa għall-ħażna u l-użu ta' togħmiet, sabiex jikkontribwixxu għat-trasparenza u l-konsistenza tal-leħislazzjoni tal-Komunità, u biex jiffaċilitaw il-konformità mal-leġislazzjoni tal-Komunità dwar addittivi ta' l-ikel minn manifatturi ta' l-ikel, speċjalment minn intrapriżi żgħar u ta' daqs medju. B'żieda, skond ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jippreskrivi l-prinċipji ġenerali u l-ħtiġiet tal-liġi dwar l-ikeL, li jistabbilixxi l-Awtorità Ewropea dwar is-Sigurezza ta' l-Ikel u li jippreskrivi l-proċeduri fi kwistjonijiet tas-sigurezza ta' l-ikel [6], togħmiet jaqgħu fid-definizzjoni ta' "ikel".
(6) Waqt li l-użu ta' addittivi li huma meħtieġa biex jassiguraw is-sigurezza u l-kwalità tat-togħmiet u biex tiġi faċilitata l-ħażna u l-użu tagħhom għandu ikun awtorizzat, il-livelli ta' addittivi presenti f'dawk it-togħmiet għandhom ikunu il-minimi meħtieġa biex jinkiseb l-għan maħsub. B'żieda, il-konsumaturi għandhom ikunu garantiti l-informazzjoni korretta, adegwata u li ma tqarraqx dwar l-użu ta' l-addittivi.
(7) Il-presenza ta' addittiv f'oġġett ta' l-ikel, minħabba l-użu ta' togħma, hija ġeneralment baxxa u l-addittiv ma jkollux funzjoni teknoloġika fl-oġġett ta' l-ikel. Iżda, jekk taħt ċerti ċirkostanzi, l-addittiv ikollu funzjoni tekonoloġika f'oġġett ta' l-ikel kompost, huwa għandu jiġi kunsidrat bħala addittiv fl-oġġett ta' l-ikel kompost u mhux bħala addittiv ta' togħma, u r-regoli relevanti li jirrelataw ma' l-addittiv f'dak l-oġġett partikolari ta' l-ikel għandhom japplikaw, inklużi r-regoli ta' tikkettjar preskritti fid-Direttiva 2000/13/KE tal-Parlament Ewropew u tal-Kunsill ta' l-20 ta' Marzu 2000 dwar l-approssimazzjoni tal-liġijiet ta' l-Istati Membri li jirrelataw ma' l-ittekkettjar, il-presentazzjoni u r-reklamar ta' oġġetti ta' l-ikel [7].
(8) Skond id-Direttiva 88/388/KEE, il-manifattura ta' oġġetti ta' l-ikel għandhom ikunu informati dwar il-konċentrazzjonijiet ta' l-addittivi kollha fit-togħmiet sabiex ikunu jistgħu jikkonformaw mal-leġislazzjoni tal-Komunità. Din id-Direttiva teħtieġ ukoll tikkettjar kwantitattiv ta' kull komponent suġġett għall-limitazzjoni kwantitattiva f'oġġett ta' l-ikel. Limitazzjoni kwantitattiva hija espressa jew numerikament jew permezz tal-prinċipju "quantum satis".
(9) Skond il-prinċipju tal-proporzjonalità, huwa meħtieġ u xieraq li sabiex jinkiseb l-għan bażiku li tiġi żgurata l-unità tas-suq u livell għoli ta' adittvi fit-togħmiet. Din id-Direttiva ma tmurx "l hinn minn dak li huwa meħtieġ sabiex jinkisbu l-għanijiet imfittxija skond it-tielet paragrafu ta' l-Artikolu 5 tat-Tratta."
(10) Skond talba minn Stat Membru u l-opinjoni tal-Kumitat Xjentifiku dwar l-Ikel, stabbilit permezz tad-Deċiżjoni tal-Kummissjoni 97/579/KE tat-23 ta' Lulju 1997 li jistabblixxi l-Kumitati Xjentifiċi fil-qasam tas-saħħa tal-konsumatur u s-sigurezza ta' l-ikel [8], hydrogenated poly-1-decene, li kien awtorizzat taħt fil-livell nazzjonali taħt id-Direttiva 89/107/KEE, għandu ikun awtorizzat fil-livell tal-Komunità.
(11) Biphenyl (E 230), orthophenyl phenol (E 231) u sodium orthophenyl phenol (E 232) huma elenkati bħala preservattivi fi u fuq frott taċ-ċitru fid-Direttiva 95/2/KE. Iżda, dawn jaqgħu taħt id-definizzjoni ta' "prodotti għall-protezzjoni tal-pjanti" fid-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti [9]. Għalhekk, dawn ma għandhomx jidħlu aktar fil-kamp ta' l-applikazzjoni tad-Direttiva 95/2/KE. L-Istati Membri u l-Kummissjoni għandhom jieħu l-passi kollha possibbli biex jiżguraw li ma ikun hemm ebda vojt legali fir-rigward ta' dawn is-sustanzi. L-awtorizzazzjoni għat-tqegħid fis-suq ta' dawn is-sustanza bħala prodotti għall-protezzjoni tal-pjanti għandha tiġi ttrattata kemm jista' ikun malajr.
(12) Fl-4 ta' April 2003, il-Kumitat Xjentifiku dwar l-Ikel iddikjara li d-doża temporanja aċċettabbli ta' kull jum għall-E 214 to E 219 p-hydroxybenzoic acid alkyl esters u melħ tas-sodju tagħhom għandha tiġi rtirata jekk ma jintbagħat ebda tagħrif aktar fir-rigward tad-doża u t-tossiċità.
(13) Id-Direttiva 95/2/KE għandha għalhekk tiġi hekk emendata.
(14) Id-Direttiva tal-Kunsill 67/427/KEE tas-27 ta' Ġunju 1967 dwar l-użu ta' ċerti priservattivi għat-trattament tal-wiċċ ta' frott taċ-ċitru u l-miżuri ta' kontroll li għandhom jintużaw għall-analżi kwalitattiv u kwantitattiv ta' priservattivi fi u fuq frott taċ-ċitru [10] tippreskrivi l-miżuri tal-kontroll fuq priservattivi fi u fuq frott taċ-ċitru. Minħabba li dawk il-priservattivi ma għandhomx aktar awtorizzati għall-użu fi frott taċ-ċitru bid-Direttiva 95/2/KE, huwa meħtieġ li d-Direttiva 67/427/KEE tiġi revokata.
(15) Il-Kumitat Xjentifiku dwar l-Ikel ġie konsultat dwar l-adozzjoni ta' disposizzjonijiet li jista' ikollhom effett fuq is-saħħa pubblika, skond l-Artikolu 6 tad-Direttiva 89/107/KEE,
ADOTTAW DIN ID-DIRETTIVA:
Artikolu 1
Id-Direttiva 95/2/EC hija b'dan emendata kif ġej:
1. L-Artikolu 1(3)(v) għandu jiġi sostitwit b'dan li ġej:
"(v) stabilizzaturi' huma sustanzi li jagħmluha possibbli li jinżamm stat fiżiko-kimiku ta' oġġett ta' l-ikel; l-istabilizzaturi jinkludu sustanzi li jippermettu ż-żamma ta' dispersjoni omoġeneja ta' żewġ sustanzi jew aktar li ma jistgħux jitħalltu f'oġġett ta' l-ikel, sustanzi li jistabbilizzaw, li iżommu jew jintensifikaw kulur eżistenti ta' oġġett ta' l-ikel u sustanzi li iżidu il-kapaċità ta' taqgħid ta' l-ikel, inkluża l-formazzjoni ta' rabtiet bejn proteini li jippermettu it-taqgħid ta' bċejjeċ ta' ikel f'ikel rikostitwit;"
2. L-Artikolu 3 għandu jiġi emendat kif ġej:
(a) il-paragrafu 1 għandu jiġi sostitwit b'dan li ġej:
"1. Il-presenza ta' addittiv ta' l-ikel hija permissibbli:
(a) f'ikel kompost minbarra minn wieħed imsemmi fl-Artikolu 2(3), sal-limitu li għalih l-addittiv ta' l-ikel ikun permess f'wieħed mill-ingredjenti ta' l-oġġett ta' l-ikel kompost;
(b) f'oġġett ta' l-ikel fejn togħma tkun miżjuda, sal-limitu li fih l-addittiv ikun permess fit-togħma b'konformità ma' din id-Direttiva u ikun inġarr fl-oġġett ta' l-ikel permezz tat-togħma, kemm-il darba l-addittiv ta' l-ikel ma ikollu ebda funzjoni teknoloġika fl-oġġett ta' l-ikel finali; jew
(ċ) jekk l-oġġett ta' l-ikel ikun destinat biex jintuża unikament fit-tħejjija ta' oġġett ta' l-ikel kompost u sal-limitu li dak l-oġġett ta' l-ikel kompost ikun jikkonforma mad-disposizzjonijiet ta' din id-Direttiva.";
(b) il-paragrafu li ġej għandu jiżdied:
"3. Il-livell ta' addittivi f'togħmiet għandu ikun limitat għall-minimu meħtieġ biex jiggarantixxi s-sigurezza u l-kwalità tat-togħmiet u biex jiffaċilita l-ħażna tagħhom. B'żieda, il-presenza ta' addittivi f'togħmiet ma għandhiex tqarraq bil-konsumaturi jew tippresenta perokolu għas-saħħa tagħhom. Jekk il-presenza ta' addittiv f'oġġett ta' l-ikel, bħala konsegwenza ta' togħmiet miżjuda, ikollha funzjoni teknoloġika fl-oġġett ta' l-ikel, hija għandha titqies bħala addittiv fl-oġġett ta' l-ikel u mhux bħala addittiv ta' togħma.";
3. l-Annessi għandhom jiġu emendati kif stipulat fl-Anness li jinsab ma' din id-Direttiva.
Artikolu 2
1. Qabel l-1 ta' Lulju 2004, il-Kummissjoni u l-Awtorità Ewropea dwar is-Sigurezza ta' l-Ikel għandhom jirrevedu l-użu ta' l-addittivi E 214 sa E 219.
2. Qabel is-27 ta' Jannar 2006, il-Kummissjoni għandha tibgħat lill-Parlament Ewropew u lill-Kunsill rapport dwar il-progress tar-rivalwazzjoni ta' addittivi. Din ir-rivalwazzjoni għandha b'mod partikolari tiffoka fuq E 432 sa E 436 (polysorbates) kif ukoll E 251 u E 252 (nitrati) u E 249 u E 250 (nitrati).
Artikolu 3
Id-Direttiva 67/427/KEE għandha tiġi revokata.
Artikolu 4
1. L-Istati Membri għandhom iġibu fis-seħħ il-liġijiet, regolamenti u disposizzjonijiet amministrattivi meħtieġa biex jikkonformaw ma' din id-Direttiva sabiex:
- jawtorizzaw il-kummerċ fi u l-użu ta' prodotti li jikkonformaw ma' din id-Direttiva l-aktar tard sas-27 ta' Lulju 2005,
- jipprojbixxu l-kummerċ fi u l-użu ta' prodotti li ma jikkonformawx ma' din id-Direttiva l-aktar sas-27 ta' Jannar 2006; iżda prodotti imqegħda fis-suq jew tikkettjati qabel dik id-data li ma jikkonformawx ma' din id-Direttiva jistgħu jiġu marketed sakemm jintemmu l-ħażniet.
Huma għandhom jinformaw minnufih b'dan lill-Kummissjoni.
2. Meta l-Istati Membri jadottaw dawn il-miżuri, dawn għandu ikun fihom referenza għal din id-Direttiva jew ikunu akkumpanjati b'dik ir-referenza fl-okkażjoni tal-pubblikazzjoni uffiċjali tagħhom. Il-metodi ta' kif issir dik ir-referenza għandu ikunu preskritti mill-Istati Membri.
Artikolu 5
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 6
Din id-Direttiva hija indirizzata lill-Istati Membri.
Magħmul fi Brussel, fit-22 ta' Diċembru 2003.

Labels: 0
3
17
15